b'\n_START_ARTICLE_\nMaxwellov napetostni tenzor\n_START_PARAGRAPH_\nMaxwellov nap\xc3\xa9tostni t\xc3\xa9nzor (ali Maxwellov t\xc3\xa9nzor) [m\xc3\xa1ksvelov ~] je tenzor 2. reda, ki se uporablja v klasi\xc4\x8dni elektrodinamiki za prikaz interakcij med elektromagnetnimi silami in gibalno koli\xc4\x8dino. Imenuje se po Jamesu Clerku Maxwellu. V preprostih primerih, kot je na primer gibanje to\xc4\x8dkovnega elektri\xc4\x8dnega naboja v homogenem magnetnem polju, je lahko izra\xc4\x8dunati sile na naboj iz Lorentzevega zakona sile. Ko razmere postanejo bolj zapletene, je to na ta na\xc4\x8din narediti skrajno te\xc5\xbeko z ve\xc4\x8d dolgimi ena\xc4\x8dbami. Zaradi tega je priro\xc4\x8dno zbrati ve\xc4\x8d teh \xc4\x8dlenov v Maxwellov napetostni tenzor in  za re\xc5\xa1evanje dolo\xc4\x8denega problema uporabljati tenzorsko aritmetiko._NEWLINE_V relativisti\xc4\x8dni formulaciji elektromagnetizma se Maxwellov napetostni tenzor pojavlja kot del elektromagnetnega napetostnega tenzorja, ki je sam elektromagnetna komponenta skupnega napetostnega tenzorja. Ta opisuje gostoto ter tok energije in gibalne koli\xc4\x8dine (mase) v prostor-\xc4\x8dasu.'